Σε μια τοποθεσία με υπέροχη θέα στο φράγμα Αποσελέμη και το χωριό Αβδού ανακαλύψαμε τα άψογα οργανωμένα "διαμερίσματα Γωνιές" και τους πραγματικά φιλόξενους ιδιοκτήτες Κώστα και Μαρία. Το διαμέρισμα που μείναμε ήταν άνετο, εξοπλισμένο με όλα όσα χρειάζεται ο επισκέπτης, πεντακάθαρο και εξαιρετικά καλόγουστο. Μοντέρνος, λειτουργικός σχεδιασμός των χώρων, κουζινάκι με όλα τα απαραίτητα σκεύη, καθώς και καφέ, ζάχαρη, αφεψήματα, χυμούς, φρούτα, κρασί και νερό στο ψυγείο, καλοσχεδιασμένο μπάνιο με όλες τις απαραίτητες παροχές, εξαιρετικό στρώμα στο κρεβάτι, διακριτικός φωτισμός, μπαλκονάκι με θέα τα βουνά γύρω και την λίμνη. Πολύ καλή σύνδεση Wi-Fi. Ένα διαμέρισμα φτιαγμένο με πολύ μεράκι. Στα συν του καταλύματος ο άνετος χώρος στάθμευσης, η εύκολη πρόσβαση στα διαμερίσματα και το εστιατόριο των ιδιοκτητών, με εξαιρετική κρητική κουζίνα!
Η τοποθεσία του καταλύματος ενδείκνυται για περιηγήσεις και πολλές εκδρομές, για εμάς ήταν μια όαση ησυχίας και χαλάρωσης, μετά το μπάνιο στις κοντινές παραλίες και αφετηρία για να γνωρίσουμε τα αξιοθέατα της ευρύτερης περιοχής.
Ευχαριστούμε τον Κώστα και την Μαρία για την υποδειγματική φιλοξενία, την εξυπηρέτηση και τις χρήσιμες συμβουλές για την όμορφη περιοχή τους!
Ελπίζουμε να ξαναγυρίσουμε σύντομα στο αγαπημένο μας πλέον, κατάλυμα στην περιοχή!